WTI ร่วงหลุด 85 เหรียญ หลัง “จีน” นำเข้าน้ำมันดิบลด
น้ำมัน WTI ร่วงหลุด 85 ดอลลาร์/บาร์เรล หลังจีนนำเข้าน้ำมันดิบ 9.79 ล้านบาร์เรล/วันในเดือนก.ย. ลดลง 2% เมื่อเทียบกับช่วงเดียวกันของปีที่แล้ว ขณะที่โรงกลั่นน้ำมันลดการนำเข้า ท่ามกลางมาร์จิ้นการกลั่นในระดับต่ำ และอุปสงค์ที่ซบเซาในตลาด
น้ำมัน WTI ร่วงหลุด 85 ดอลลาร์/บาร์เรล หลังจีนนำเข้าน้ำมันดิบ 9.79 ล้านบาร์เรล/วันในเดือนก.ย. ลดลง 2% เมื่อเทียบกับช่วงเดียวกันของปีที่แล้ว ขณะที่โรงกลั่นน้ำมันลดการนำเข้า ท่ามกลางมาร์จิ้นการกลั่นในระดับต่ำ และอุปสงค์ที่ซบเซาในตลาด
24 ต.ค. 2565

ผู้สื่อข่าวรายงานว่า สัญญาน้ำมันดิบล่วงหน้า WTI ปรับตัวลงต่ำกว่าระดับ 85 ดอลลาร์ในวันนี้ ท่ามกลางความกังวลเกี่ยวกับอุปสงค์น้ำมันที่ซบเซาของจีน
ณ เวลา 22:23 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนพ.ย. ซึ่งมีการซื้อขายที่ตลาด NYMEX ลบ 0.44 ดอลลาร์ หรือ 0.47% สู่ระดับ 84.61 ดอลลาร์/บาร์เรล
โดยสำนักงานศุลกากรจีนรายงานในวันนี้ว่า จีนนำเข้าน้ำมันดิบ 9.79 ล้านบาร์เรล/วันในเดือนก.ย. ลดลง 2% เมื่อเทียบกับช่วงเดียวกันของปีที่แล้ว ขณะที่โรงกลั่นน้ำมันลดการนำเข้า ท่ามกลางมาร์จิ้นการกลั่นในระดับต่ำ และอุปสงค์ที่ซบเซาในตลาด
อย่างไรก็ดี ราคาน้ำมันยังคงได้ปัจจัยหนุนจากภาวะน้ำมันตึงตัวในตลาด และแนวโน้มที่จีนจะผ่อนคลายมาตรการคุมเข้มในการสกัดการแพร่ระบาดของโควิด-19
โดยสื่อรายงานว่า เจ้าหน้าที่จีนกำลังพิจารณาลดระยะเวลาการกักตัวของผู้ที่เดินทางเข้าประเทศเหลือเพียง 7 วัน จากเดิมกำหนด 10 วัน
นอกจากนี้ ราคาน้ำมันยังได้ปัจจัยบวกจากการที่กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส มีมติปรับลดกำลังการผลิต 2 ล้านบาร์เรล/วัน และการที่สหภาพยุโรป (EU) เตรียมประกาศคว่ำบาตรการนำเข้าน้ำมันดิบและผลิตภัณฑ์น้ำมันจากรัสเซีย